## Pravilnik revizije osobnih kartona prognanika, povratnika i izbjeglica

### NN 94/1996 (8.11.1996.), Pravilnik revizije osobnih kartona prognanika, povratnika i izbjeglica

# **URED ZA PROGNANIKE I IZBJEGLICE**

Na temelju članka 12. Zakona o statusu prognanika i izbjeglica ("Narodne
novine", br. 96/93; 39/95) predstojnik Ureda za prognanike i izbjeglice
donosi

## **PRAVILNIK**

### **REVIZIJE OSOBNIH KARTONA PROGNANIKA, POVRATNIKA I IZBJEGLICA**

I. OSNOVNE ODREDBE

Članak 1.

Ovim Pravilnikom uređuje se postupak revizije osobnih kartona prognanika,
povratnika i izbjeglica.

Članak 2.

Revizija osobnih kartona prognanika, povratnika i izbjeglica obavljat
će se sukcesivno u studenom i prosincu 1996. god.

Prognanik, povratnik i izbjeglica pri isplati stalne novčane pomoći,
pri potvrđivanju kartona može podnijeti zamolbu za izdavanje novog osobnog
kartona u nadležnom regionalnom uredu za prognanike i izbjeglice ili centru
za socijalni rad.

Prognaniku i povratniku kojemu se temeljem njegove pismene zamolbe i
njegovih pismenih dokaza odbije izdavanje osobnih kartona jer ne ispunjava
uvjete iz ovog Pravilnika regionalni ured za prognanike i izbjeglice ili
centar za socijali rad izdaje rješenje.

Protiv rješenja kojim je odbijen zahtjev za izdavanje osobnih kartona,
može se izjaviti žalba Uredu za prognanike i izbjeglice.

Članak 3.

Prognanik, povratnik i izbjeglica dužan se odazvati u nadležnom regionalnom
uredu za prognanike i izbjeglice ili centru za socijalni rad prema mjestu
privremenog boravka ili prebivališta, radi revizije osobnog kartona.

Zahtjev za izmjenu osobnih kartona za malodobnu djecu mogu podnijeti
roditelji, odnosno zakonski zastupnici ili staratelji, a za stare i nemoćne
članovi njihove obitelji.

Prognanik, povratnik i izbjeglica treba priložiti jednu fotografiju
koja se stavlja na novi osobni karton.

Članak 4.

Osobni karton prognanika, osobni karton povratnika, osobni karton izbjeglice,
osobni karton izbjeglice-useljenika može se izdati samo osobi koja je do
sada kontinuirano potvrđivala stari osobni karton.

Članak 5.

Regionalni ured za prognanike i izbjeglice ili centar za socijalni rad
prognaniku, povratniku i izbjeglici izdaje osobni karton, kompletira predmet
s fotokopijom starog osobnog kartona i uvjerenjima koja su priložena u
svrhu izdavanja novog osobnog kartona.

Stari osobni karton treba poništiti tako da se crvenom olovkom povuku
dvije dijagonalne crte na prvoj stranici kartona i napiše "poništeno",
te probuši, stavi potpis službene osobe i vrati stranci.

Članak 6.

Službena osoba dopunjuje karton prognanika, povratnika i izbjeglice
u koji se osim dosadašnjih podataka unose podaci o primanjima, te promjene
u primanjima. Popunjeni karton prognanika, povratnika i izbjeglica ostaje
u regionalnom uredu za prognanike i izbjeglice ili centru za socijalni
rad, a isti se unose u središnju bazu podataka.

II. PROGNANICI

***a) prognanik iz hrvatskog Podunavlja***

Članak 7.

Prognanik koji ima prebivalište na okupiranom teritoriju Republike Hrvatske,
u hrvatskom Podunavlju ima pravo na OSOBNI KARTON PROGNANIKA - HRVATSKOG
PODUNAVLJA.

Članak 8.

Prognanik iz hrvatskog Podunavlja radi revizije osobnog kartona treba
dostaviti slijedeća uvjerenja regionalnom uredu za prognanike i izbjeglice
ili centru za socijalni rad gdje potvrđuje karton:

1. stari prognanički karton (na uvid i poništenje),

2. uvjerenje o prebivalištu,

3. uvjerenje da nije zaposlen (uvjerenje izdaje Zavod za zapošljavanje,
ako je isti prijavljen, a ako nije prijavljen dužan je priložiti izjavu,
ukoliko je uposlen uvjerenje o visini primanja, (uvjerenje izdaje isplatitelj
tih primanja),

4. uvjerenje da li samostalno obavlja privrednu i profesionalnu djelatnost
(uvjerenje izdaje općinsko tijelo ovlašteno za gospodarstvo),

5. uvjerenje da nije korisnik mirovine (uvjerenje izdaje područna služba
RFMIO, RH), ako je korisnik mirovine dokaz o visini mirovine,

6. uvjerenje porezne uprave (porezna kartica),

7. dokaze o ostalim prihodima članova kućanstva ako ih imaju (uvjerenje
izdaje isplatitelj tih primanja).

***b) prognanik  koji ima prebivalište na području Republike Hrvatske
koje je oslobođeno u vojnoredarstvenoj akciji "Oluja", a čiji je stambeni
objekt sa oštećenjem IV. do VI. stupnja, a još nije obnovljen, te nisu
dobili       stambeni objekt na privremeno korištenje***

Članak 9.

Prognanik čiji je stambeni objekt IV., V. i VI. stupnja oštećenja, a
još nije obnovljen, i ima prebivalište na teritoriju Republike Hrvatske
oslobođenom u vojnoredarstvenoj akciji "Oluja", ima pravo na OSOBNI KARTON
PROGNANIKA - OBNOVA U TIJEKU.

Prognanik iz stavka 1. ovog članka treba priložiti dokaz da je podnio
zahtjev za obnovu svog stambenog objekta.

Članak 10.

Prognanik iz članka 9. ovog Pravilnika radi revizije osobnog kartona
treba dostaviti uvjerenja navedena u članku 8. ovog Pravilnika.

Članak 11.

Prognanik koji ima prebivalište na području Republike Hrvatske koje
je oslobođeno u vojnoredarstvenoj akciji "Oluja", a ima stambeni objekt
oštećenja, kako je određeno člankom 9. ovog Pravilnika, treba priložiti
i uvjerenje Ministarstva razvitka i obnove o fazama obnove na njegovom
objektu sa sljedećim podacima:

- stupanj oštećenja stambenog objekta,

- je li obnova započela ili kada će započeti,

- u kojoj je fazi,

- kad će obnova stambenog objekta biti završena,

- je li obnova stambenom objektu odobrena.

Prognanik iz članka 9. radi revizije osobnog kartona dostavit će dokaz
je li podnio zahtjev za obnovu stambenog objekta.

Članak 12.

Kada je temeljem uvjerenja Ministarstva razvitka i obnove moguće utvrditi
rok završetka obnove stambenog objekta taj rok ubilježiti na osobni karton
prognanika i izvijestiti ga da istekom tog roka prelazi u status povratnika.

Ukoliko taj rok nije moguće utvrditi tada se osobni karton prognanika
izdaje na rok od tri mjeseca s mogućnošću produženja uz predočenje uvjerenja
Ministarstva razvitka i obnove o fazama obnove na njegovom stambenom objektu
sve dok je obnova u tijeku.

III. POVRATNICI

Članak 13.

Osoba koja ima prebivalište na teritoriju Republike Hrvatske koje je
bilo krizno, te koje je oslobođeno u vojnoredarstvenoj akciji "Bljesak"
i prije nje ili ima prebivalište na teritoriju Republike Hrvatske oslobođeno
u vojnoredarstvenoj akciji "Oluja", a nema u vlasništvu, suvlasništvu niti
je ovlašteni korisnik stambenog objekta;

- osoba koja ima prebivalište na teritoriju Republike Hrvatske koje
je oslobođeno u vojnoredarstvenoj akciji "Oluja" a čiji stambeni objekt
ima I-III stupanj oštećenja;

- osoba koja ima prebivalište na teritoriju Republike Hrvatske koje
je oslobođeno u vojnoredarstvenoj akciji "Oluja" a čiji stambeni objekt
ima IV-VI stupanj oštećenja, a koji je prema Zakonu o privremenom preuzimanju
i upravljanju određenom imovinom dana u posjed i na privremeno korištenje
napuštena stambena zgrada ili stan na oslobođenom teritoriju,

kada se vrate na svoje prebivalište u nadležnom centru za socijalni
rad ili regionalnom uredu prema mjestu prebivališta mogu ostvariti status
povratnika, te dobiti OSOBNI KARTON POVRATNIKA.

Članak 14.

Povratnik je i osoba koja je po posebnim propisima koji su na snazi
do donošenja ovog Pravilnika ostvarila prava povratnika.

Članak 15.

Povratnik radi revizije osobnog kartona dužan je dostaviti regionalnom
uredu za prognanike i izbjeglice ili centru za socijalni rad gdje potvrđuje
karton uvjerenja navedena u članku 8. ovog Pravilnika.

IV. IZBJEGLICE

***a) izbjeglica***

Članak 16.

Osoba koja ima prebivalište na teritoriju Bosne i Hercegovine, a koje
temeljem Daytonskog sporazuma pripada srpskom entitetu, te Hrvati s područja
SR Jugoslavije (Srbije i Crne Gore) mogu zadržati status izbjeglice u Republici
Hrvatskoj i dobivaju novi OSOBNI KARTON IZBJEGLICE.

Članak 17.

Radi revizije osobnog kartona izbjeglica treba dostaviti:

1. stari izbjeglički karton (na uvid i poništenje),

2. dokaz o prebivalištu u Bosni i Hercegovini, Srbiji i Crnoj Gori,

3. potvrdu o prijavi boravka ili o prebivalištu u Republici Hrvatskoj
(izdaje nadležna policijska uprava prema mjestu privremenog boravka, prebivališta).

Članak 18.

Izbjeglica koja ima prebivalište u općini na teritoriju Federacije Bosne
i Hercegovine u kojoj vlast većinski obnašaju izabrani predstavnici nacionalne
zajednice, a izbjeglica pripada toj nacionalnoj zajednici, ne ostvaruje
pravo na novi osobni karton izbjeglice.

Članak 19.

Osoba kojoj se u postupku revizije utvrdi da ima prebivalište u Republici
Hrvatskoj ne ostvaruje pravo na izdavanje novog osobnog kartona izbjeglice.

***b) izbjeglica - useljenik***

Članak 20.

Hrvat koji je prognan s područja Bosne i Hercegovine i to izvan Federacije,
te se područja SR Jugoslavije (Srbija i Crna Gora), a koji je temeljem
Zakona o privremenom preuzimanju i upravljanju imovinom dobio privremeno
u posjed i na korištenje useljiv stan ili kuću, te ima boravište ili prebivalište
na području posebne državne skrbi Republike Hrvatske, dobiva OSOBNI KARTON
IZBJEGLICA - USELJENIK.

Članak 21.

Radi revizije osobnog kartona, izbjeglica treba dostaviti:

1. stari izbjeglički karton (uvid i poništenje),

2. dokaz o prebivalištu u Bosni i Hercegovini, Srbiji i Crnoj Gori,

3. rješenje o davanju privremeno u posjed i na korištenje kuće ili stana
temeljem Zakona o privremenom preuzimanju i upravljanju određenom imovinom,

4. potvrdu o prijavi boravka ili prebivališta u Republici Hrvatskoj
(izdaje nadležna policijska uprava prema mjestu privremenog boravka, prebivališta).

Članak 22.

Izbjeglici kojem se u postupku revizije utvrdi da ostvaruje pravo na
osobni karton izbjeglice-useljenika, a ima prebivalište na području posebne
državne skrbi Republike Hrvatske treba dostaviti uvjerenja navedena u članku
8. ovog Pravilnika.

V. PRIJELAZNE I ZAVRŠNE
ODREDBE

Članak 23.

Nakon provedene revizije stari osobni karton prognanika, osobni karton
prognanika povratnika, osobni karton izbjeglica prestaje važiti, a najkasnije
01. siječnja 1997.

Članak 24.

U roku od 8 dana od stupanja na snagu ovog Pravilnika predstojnik Ureda
za prognanike i izbjeglice donijet će provedbeni naputak.

Članak 25.

Odredbe ovog Pravilnika primjenjuju se danom stupanja na snagu Pravilnika.

Članak 26.

Ovaj Pravilnik stupa na snagu danom objave u "Narodnim novinama".

Klasa: 019-06/96-07/758
Ur. broj: 50407-01-96-1
Zagreb, 6. studenoga 1996.

Predstojnik Ureda
**Damir Zorić,** v. r.

Pravilnik, NN 94/1996-1868